NÁRODNÁ RADA SLOVENSKEJ REPUBLIKY

**VII. volebné obdobie**

CRD- 818/2018

**938a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov (tlač 938) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1139 z 10. mája 2018 pridelila vládny návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov (tlač 938)na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením

č. 382 z 5. júna 2018 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie uznesením č. 172 zo 7. júna 2018 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru schváliť.

1. **K čl. I bod 8**

V čl. I sa bod 8 nahrádza novým znením, ktoré znie:

„8. Za § 11 sa vkladá § 11a, ktorý znie:

„§ 11a

(1) Ak ide o konanie o vydanie zmeny povolenia z dôvodu plnenia povinnosti prevádzkovateľa požiadať o udelenie súhlasu podľa § 26 ods. 8 na uzavretie skládky odpadov alebo jej časti alebo na vykonanie jej rekultivácie, ktorého súčasťou je konanie podľa § 3 ods. 4, a prevádzkovateľ alebo stavebník, ak je inou osobou ako prevádzkovateľ, nepredloží ani na základe výzvy podľa § 11 ods. 7 doklady podľa § 7 ods. 2 písm. b), inšpekcia vydá rozhodnutie o upustení od prílohy k žiadosti podľa § 7 ods. 2 písm. b), ak

a) neuzavretím skládky odpadu alebo jej časti alebo nevykonaním jej rekultivácie hrozí

1. závažné poškodenie zdravia ľudí,

2. závažné poškodenie životného prostredia,

3. vznik značnej materiálnej škody,

b) nespĺňa požiadavky podľa všeobecne záväzného právneho predpisu.46a)

(2) Rozhodnutie podľa odseku 1 obsahuje

a) stručnú identifikáciu konania, ku ktorému bolo vydané,

b) identifikačné údaje o prevádzkovateľovi a stavebníkovi, ak je inou osobou ako prevádzkovateľ,

c) označenie pozemkov, na ktoré sa vzťahuje rozhodnutie, a označenie vlastníckych vzťahov k nim, a to podľa údajov z evidencie v katastri nehnuteľností,

d) zoznam vlastníkov pozemkov podľa písmena c),

e) mapu lokalizácie pozemkov podľa písmena c),

f) odôvodnenie, v ktorom sa uvedú skutočnosti, ktoré preukazujú splnenie podmienky podľa odseku 1 písm. a) alebo písm. b),

g) poučenie vlastníkov pozemkov podľa písmena d) o možnosti uplatniť právo na jednorazovú náhradu podľa § 26a.

(3) Rozhodnutie podľa odseku 1 nahrádza doklady prílohy k žiadosti podľa § 7 ods. 2 písm. b) a je podkladom pre možnosť uplatnenia práva na primeranú jednorazovú náhradu za obmedzenie užívania pozemku podľa § 26a; na vydanie rozhodnutia sa nevzťahuje správny poriadok.

(4) Rozhodnutie podľa odseku 1 sa doručuje prevádzkovateľovi, stavebníkovi, ak je inou osobou ako prevádzkovateľ, a vlastníkom pozemkov podľa odseku 2 písm. d) a nadobúda právoplatnosť dňom jeho doručenia. Ak pobyt vlastníkov nie je známy alebo ak ich počet je vyšší ako 20, rozhodnutie sa doručuje verejnou vyhláškou. Na doručovanie rozhodnutia sa primerane použijú ustanovenia správneho poriadku.46b) “.

Poznámky pod čiarou k odkazom 46a a 46b znejú:

„46a) § 3 až 7 vyhlášky Ministerstva životného prostredia Slovenskej republiky č. 372/2015 Z. z. o skládkovaní odpadov a dočasnom uskladnení kovovej ortuti.

46b) § 24 až 26 Správneho poriadku.“.“.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**2. K čl. I bod 17**

V čl. I, 17. bode, § 26 ods. 1 písm. c) sa slová „akékoľvek plánované zmeny“ nahrádzajú slovami „akúkoľvek plánovanú zmenu“, slová „ktoré môžu“ sa nahrádzajú slovami „ktorá môže“ a veta za bodkočiarkou znie: „samotná zmena prevádzky alebo samotné rozšírenie prevádzky, ak presahuje kapacitné prahové hodnoty uvedené v prílohe č. 1, je vždy podstatnou zmenou,“.

Ide o legislatívno-technickú úpravu, ktorou sa precizuje právny text v súlade s čl. 20 ods. 3 smernice Európskeho parlamentu a Rady 2010/75/EÚ: „Zmena charakteru alebo činnosti alebo rozšírenie zariadenia sa považuje za podstatnú, ak zmena alebo rozšírenie samotné presahujú kapacitné prahové hodnoty stanovené v prílohe č. 1.“.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**3.K čl. I bod 19**

V bode 19. v § 26a ods. 1 sa vypúšťajú slová „alebo vlastník stavby, ktorá tvorí súčasť skládky odpadov,8a)“ a slová „alebo stavby“.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**4.K čl. I bod 19**

V bode 19. v § 26a ods. 2 sa vypúšťajú slová „alebo stavby“.

Odôvodnenie k bodu 1, 3 a 4

V zmysle § 7 ods. 2 písm. b) zákona má mať prevádzkovateľ, alebo stavebník, ak je inou osobou ako prevádzkovateľ, preukázané vlastnícke alebo iné právo k pozemku alebo k stavbe, ktoré ho oprávňuje zriadiť alebo prevádzkovať na pozemku požadovanú stavbu alebo vykonať jej zmenu alebo udržiavacie práce. Pokiaľ ide o preukazovania práva k stavbe, toto je relevantné v prípade žiadosti o vydanie povolenie na vybudovanie skládky odpadov alebo v prípade zmien povolenia, ktoré sa vzťahujú k prevádzkovaniu skládky odpadov. Napríklad, ak je v stavbe zapísanej na liste vlastníctva umiestnené zariadenie na čistenie dopravných prostriedkov alebo iné ďalšie zariadenie, ktoré tvorí súčasť skládky odpadu v tom zmysle, že je povinným vybavením skládky odpadu podľa § 3 vyhlášky č. 372/2015 Z. z. o skládkovaní odpadov a dočasnom uskladnení kovovej ortuti v platnom znení. Ak však ide o uzatvorenie skládky odpadu,  toto uzatvorenie sa vzťahuje len k stavebnému objektu – telesu skládky odpadu, a preto pri uzatvorení skládky nie je relevantné dokladovať vzťahy k stavbám, v ktorých sú umiestnené iné prevádzkové objekty a zariadenia skládky odpadu, ale len vzťahy  k pozemkom nachádzajúcim sa pod telesom skládky odpadu. Z uvedeného dôvodu bolo potrebné z príslušných ustanovení § 11a § 26a vypustiť formuláciu ohľadne vlastníka stavby, ktorá tvorí súčasť skládky odpadu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**5. K čl. I bod 24**

V čl. I, 24. bode v § 32 ods. 1 písm. j) sa v celom texte novelizačného bodu odkaz 60a a poznámka pod čiarou k odkazu 60a preznačia na odkaz 61 a poznámku pod čiarou k odkazu 61.

Legislatívno-technická úprava, v súlade so 47. bodom Prílohy č. 2, Legislatívno-technické pokyny, Legislatívnych pravidiel tvorby zákonov (č. 19/1997 Z. z.) sa poznámky pod čiarou číslujú priebežne v súlade s číslovaním odkazov.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**6. K čl. I bod 37**

V čl. I, 37. bode, § 40e ods. 1 v prvej vete sa pred slovo „uvedenej“ vkladá čiarka a za slovom „predpisu“ sa čiarka vypúšťa.

Ide o gramatickú úpravu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 6 hlasovať spoločne s návrhom gestorského výboru uvedené body **schváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a  dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov (tlač 938) **schváliť s pripomienkami.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov (tlač 938) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 184 z 12. júna 2018.

V citovanom uznesení výbor poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Peter **A n t a l**, v. r.

predseda výboru